
Til alle som har noe ved seg selv som de ikke

liker, vet hvordan det er å ikke føle seg god nok,

og tidvis er litt for harde med seg selv.

Til alle.


INNLEDNING

Se for deg at du er et barn som skal lære deg å sykle. Du har aldri gjort det før og aner ikke hvordan du skal få det til, men du setter deg på sykkelen og prøver. Se for deg at du har en forelder ved siden av deg som ser deg gå på sykkelen, og sier: «Dette kommer du aldri til å klare.» Du kommer deg på sykkelen, men du får det ikke til. Sykkelen vingler, og du faller. Forelderen din roper til deg: «Du er jo helt ubrukelig! Hva er galt med deg?» Du går opp på sykkelen for å prøve igjen. Hver gang du gjør en feil, hører du: «Idiot. Idiot. Idiot.»

Se nå for deg et alternativt scenario. Du setter deg på sykkelen for å prøve, og forelderen din smiler til deg og sier: «Så modig du er! Dette får du til. Før du kan sykle, må du ta på deg hjelmen så du ikke skader deg.» Du vingler av gårde, men det er vanskelig å holde balansen, og du faller. Forelderen din hjelper deg opp, ser på deg med stolthet og sier: «Bra start! Jeg så at du fikk til å bruke beina fint. Prøv å holde blikket litt lenger opp neste gang.» Når du feiler, blir du møtt med anerkjennelse for det du fikk til og konstruktive innspill til hva du kan prøve neste gang. Når du ser på forelderen din, ser du at han eller hun følger med og smiler.

I hvilket av disse scenarioene lærer du deg raskest å sykle? I hvilket scenario kjenner du mest motivasjon og pågangsmot? Og hvilken tilnærming ville du selv brukt hvis du skulle hjelpe en venn eller barnet ditt med å lære noe?

På mange måter er livet fullt av slike situasjoner. Som menneske er det stadig noe nytt du må mestre. Du må løse utfordringer du aldri har møtt før, lære deg nye ferdigheter og ta stadig nye roller for andre mennesker, enten det er som venn, partner, arbeidstaker eller pårørende. Det er helt uunngåelig at du møter på ting du ikke får til, dummer deg ut, ikke kommer overens med andre eller gjør ting du angrer på. Når dette skjer, er det nyttig å se deg selv utenfra, vurdere hva som ikke fungerer, og ta inn over deg feilene du gjør for å bli bedre. Denne evnen til å vurdere seg selv fra utsiden er en egenskap vi antar at bare mennesket besitter. Vi er rett og slett unikt gode til å være selvkritiske. Men for at kritikk skal være hjelpsom, enten den kommer fra deg selv eller andre, må den serveres i passende porsjoner. I tillegg til å bli korrigert trenger du forståelse for hvorfor det ble som det ble, en tro på at du kan utvikle deg og hjelp til å finne en vei videre. Du trenger at selvkritikken ikke inntar en form som bryter deg ned og får deg til å føle deg som et håpløst menneske. For hvis det blir slik, blir livet en utmattende kamp. Som forfatteren Dan Millman skriver:1

Hvis babyer hadde hatt den samme tilbøyeligheten til å kritisere seg selv som voksne har, hadde de nok aldri lært å gå eller snakke. Kan du se for deg en stampende ettåring si: «Ååh, jeg dumma meg ut igjen!». Heldigvis er babyer frie for selvkritikk. De fortsetter bare å øve.

Selvkritikk er skammens ansikt

Selvkritikk er nær forbundet med følelsen skam – eller sagt på en annen måte: Selvkritikk er et av mange ansikt skamfølelsen kan ha. Når du rakker ned på deg selv for tingene du ikke får til eller at du ikke er den du burde være, er det som oftest følelsen skam som er motoren bak. Forenklet sagt er skam den stikkende følelsen av ikke å være god nok, mens selvkritikk er det du sier til deg selv når du føler deg slik. Vi blir selvkritiske i et forsøk på å forstå skamfølelsen og skape mening av at vi føler det slik. Skamfølelsen gjør oss akutt selvbevisste, bremser oss og jekker oss ned. Vi begynner å lete etter hva som er feil med oss selv. Prosessen bak dette går raskt og skjer som oftest utenfor bevisstheten vår, men om vi skulle sette ord på den, ville det vært noe slikt: «Nå ser de rart på meg. Det må være noe galt med meg (skam). Det er sikkert fordi jeg er altfor tjukk/dum/ kjedelig/rar … (selvkritikk)». I vår forståelse er det altså ikke slik at du skammer deg fordi du er selvkritisk. Du er selvkritisk fordi du skammer deg.

Skam er en av de aller vondeste følelsene vi har, og det er bred enighet blant fagfolk om at skam er en destruktiv følelse i mange menneskers liv. Skam er både en årsak til og en opprettholdende faktor for en rekke psykiske helseproblemer som dårlig selvfølelse, angst, depresjon, spiseforstyrrelser og relasjonelle vansker.2 Skam kan gjøre oss selvbevisste, klønete, engstelige, tilbaketrukne, passive, usynlige, ensomme og avkoblet fra andre mennesker. Uten at vi er klar over det, gjør de fleste av oss mye for å unngå skamfølelsen, og for noen av oss blir det så viktig å unngå skam at det går utover vår livsutfoldelse. I prestasjonssituasjoner kan risikoen for å mislykkes bli så skremmende at man får jernteppe, «hjernetåke», angst eller panikk. Mange forsøker å håndtere denne uroen ved å forberede seg i overdreven grad, kontrollere alt arbeid man gjør utallige ganger før man gir det fra seg, og tilstrebe perfeksjon for ikke å kunne bli «tatt på noe». Og det pussige med alt dette er at målet med forberedelsene ikke egentlig er å lykkes, men å unngå skamfølelsen som nederlaget ville vært fulgt av. Tenk at frykten for en enkelt følelse kan ha så stor påvirkning på livet vårt!

Måten vi håndterer skam på når den først har oppstått, kan også bli problematisk. Vi kan bli sinte, aggressive, foraktfulle, spydige og få lyst til å såre andre for å føle oss bedre. Vi kan bruke humor som forsvar, ved å latterliggjøre oss selv eller klovne og tulle når andre forsøker å komme nær. Vi kan bli selvutslettende, skyve egne behov vekk og la andre valse over oss. Skam kan føre til at vi tar destruktive valg, utvikler usunne unngåelsesstrategier eller skader oss selv. Skam som blir for vond å kjenne på, tar i verste fall liv.

Skamfølelsen er i høyeste grad sosial – dens funksjon er å varsle om at vi har gjort eller er i ferd med å gjøre noe som kan føre til at vi blir utstøtt eller avvist av menneskene rundt oss. Skam og selvkritikk er altså ikke noe som oppstår og eksisterer i individet alene. De formes av relasjonene vi er (og har vært) del av, og samfunnet og kulturen vi befinner oss i. Litt forenklet kan vi si at du i stor grad har lært deg å forholde deg til deg selv gjennom hvordan andre har forholdt seg til eller forholder seg til deg, eller som forfatter Peggy O’Mara formulerer det: «Hvordan vi snakker til barna våre, blir deres indre stemme».3

Skammen kan være «ny», altså at den oppstår i en situasjon her og nå som et signal om at du dummer deg ut eller bryter uskrevne regler. Den kan også komme som en reaksjon på å bli kritisert, ydmyket eller avvist av andre i nåtid. Eller den kan være «gammel», altså at den har sitt utspring i tidligere erfaringer og relasjoner som har etterlatt et emosjonelt sår. For mennesker som strever med omfattende, destruktiv og langvarig selvkritikk, handler det som regel om gammel skam over hvem de er og hva de er verdt. Denne formen for skam er lite hjelpsom og veldig vond.

Hensikten med denne boka

Denne boka er skrevet med ett mål for øye: å hjelpe deg som leser med å få det bedre med deg selv. Den er skrevet for deg som mistenker at du ofte er for selvkritisk, og at det holder deg igjen, ødelegger for deg eller gjør at du ikke har det bra. Den er også skrevet for deg som er glad i noen som er selvkritisk, eller som i jobbsammenheng ønsker å hjelpe andre med deres selvkritikk. Boka handler mer om destruktiv selvkritikk enn om den konstruktive, selv om vi kommer innom en mer konstruktiv variant også. Vi tror at den mest effektive og varige måten å endre overdreven selvkritikk på er å jobbe med de vanskelige følelsene under den, deriblant skam. Du kan forsøke så hardt du vil å tenke positivt eller behandle deg selv bedre, men om din grunnfølelse allikevel er at det til syvende og sist er noe feil med deg, vil forsøkene dine antakelig ikke vinne frem over tid. Hvis du derimot har en grunnleggende følelse av omsorg for deg selv, at du er et verdig menneske som fortjener å høre til, vil det falle lettere for deg å tenke mer støttende og oppmuntrende tanker, og du vil behandle deg selv mer respektfullt. Hva du føler, påvirker hva du tenker og hva du gjør. Vårt mål er derfor å hjelpe deg med å endre dine følelser overfor deg selv.

På veien mot å utvikle et vennligere forhold til deg selv, inviterer vi deg til å utforske din selvkritikk og skam gjennom møter med din indre kritiker. Din indre kritiker kan forenklet beskrives som den delen av deg som kritiserer deg. Den indre stemmen som minner deg på dine feil, mangler og tilkortkommenheter. Det er ikke sikkert du umiddelbart liker konseptet «indre kritiker» eller synes det gir mening å tenke på denne måten. Det kan føles litt kunstig i begynnelsen, og noen ganger er selvkritikken blitt en så naturlig del av vårt indre liv at vi ikke klarer å skille den indre kritikeren fra andre deler av oss. Men ved å bli bedre kjent med din indre kritiker kan du oppnå flere ting. Det kan bli tydeligere for deg hva du vanligvis hakker på deg selv for, slik at det blir lettere å ta et steg ut av selvkritikken og se den mer objektivt. Du kan bli mer kjent med hvordan selvkritikken preger deg og i hvilke situasjoner den spiller seg ut, slik at du er bedre forberedt og rustet til ikke å la den styre livet ditt. Og du kan finne ut mer om hvor din indre kritiker kommer fra – hvorfor akkurat du er selvkritisk på akkurat din måte. Dette kan gjøre deg i stand til å få en bedre relasjon til din indre kritiker. For målet er ikke å bli kvitt din indre kritiker, slutte med all form for selvevaluering og aldri være selvkritisk igjen for noe som helst. Målet er en varig endring i retning av et mer medfølende, aksepterende og konstruktivt forhold til deg selv.

Er du klar, og er du motivert?

Gjennom boka vil du bli ledet gjennom en del øvelser. Vi oppfordrer deg til å ta øvelsene på alvor og gjennomføre dem så godt du kan før du leser videre, da de er laget for å hjelpe deg med å komme mer i kontakt med følelsene som preger deg. Et kjent prinsipp fra terapeutisk arbeid er at hvis du skal endre vanskelige følelser, må du først kjenne dem. Sagt med andre ord: Du må ankomme et sted før du kan gå derfra.4 Derfor er øvelsene i boka laget for å hjelpe deg med å komme i kontakt med din følelse av ikke å være god nok og utforske det for å komme styrket ut på den andre siden. Akkurat som i terapirommet og i alle andre situasjoner hvor vi skal lære noe, er erfaring og repetisjon viktige nøkler. Ofte må vi besøke de vonde følelsene flere ganger før vi kjenner at de beveger seg. En nyttig metafor kan være at du ikke blir god til å lage mat av å lese en kokebok. Du må inn på kjøkkenet, prøve deg frem og øve.

Før du går i gang med øvelsene, kan det være lurt å ta stilling til noen spørsmål. For det første, har du noen rundt deg som du kan støtte deg på hvis du trenger det? I terapi bruker vi tid på å gjøre rommet trygt, og terapeuten er en sentral støttespiller som er med deg hele tiden. Hvis du har alvorlige, ubearbeidede opplevelser eller ofte blir overveldet av følelser, er det lurt å ha trygge folk rundt deg når du jobber med vonde følelser. Det er god hjelp i å ha noen du vet du kan snakke med, det være seg venner, familie eller helsepersonell.

For det andre, hvordan tåler du å gå inn i følelser? Vi har alle ulike måter å håndtere vanskelige følelser på, noen mer skadelige enn andre. Eksempler på skadelige måter å håndtere følelser på kan være å drikke alkohol, ruse seg, skade seg, inngå i risikofylt eller destruktiv atferd eller såre eller skade andre når du selv har det vanskelig. Hvis du vet at du kan ha en tendens til å mestre følelser på denne måten, vil vi anbefale at du heller finner en trygg person å utforske de vanskelige følelsene med, for eksempel en terapeut. Det er lettere å jobbe med egne følelser sammen med en annen som kan forstå deg, hjelpe deg, veilede deg og bistå når du ikke kommer deg videre.

Hvis du har kjøpt denne boka for å jobbe med egen selvkritikk, oppfordrer vi deg til å ta deg god tid underveis, gjøre øvelsene grundig, våge å sette ord på det som kanskje gjør ordentlig vondt, forsøke å være til stede her og nå, og rette oppmerksomheten innover i kroppen underveis i prosessen. Og snakk med andre hvis du trenger det.

Faglig bakgrunn

Vår faglige forståelse og formidling er preget av en rekke psykologiske teorier og behandlingsmetoder. Boka bygger på forståelser og intervensjoner fra blant annet kognitiv terapi, medfølelsesfokusert terapi, psykodynamisk terapi, affektlære og evolusjonspsykologi. Vår faglige forankring ligger imidlertid aller sterkest i emosjonsfokusert terapi, en terapiretning som legger vekt på å gå inn i, tåle og forstå vanskelige følelser for å endre dem med mer hjelpsomme følelser. Derfor vil boka være spesielt preget av tankegods fra denne tilnærmingen. Vi mener ikke med denne boka å si at andre metoder, teknikker eller forståelsesmodeller for å jobbe med selvkritikk er uvirksomme eller feil. Dyktige og erfarne fagfolk fra mange tradisjoner har forskjellige måter å forstå og jobbe med selvkritikk på, og det er mange veier til mål.

Gjennom boka vil du få bli med inn i terapirommet og bli kjent med klienter som har strevd med skam og selvkritikk. Alle klientfortellinger er anonymisert. I de tilfellene hvor vi har inkludert detaljer som gjør at klienter eller andre nær klienten kan kjenne igjen historien, er dette godkjent av klienten.

Vi ønsker deg lykke til med det viktige arbeidet du er i ferd med å gå i gang med. Du har allerede levd en god del av livet ditt, og din indre kritiker har mest sannsynlig vært med på det meste av reisen, i mer eller mindre konstruktiv form. Det som har blitt bygget over tid, kan også ta tid å endre. Gi deg selv den tiden. Les gjerne kapitlene og gjør øvelsene flere ganger. Ta pauser når det er nødvendig, men ikke gi deg halvveis. Snakk med dem du har nær om det du opplever og reflekterer over. Vi heier på deg.

